酬李十一尚書西亭暇日書懷見寄十二韻之作
作者：武元衡
朝代：唐

paragraphs: 鼎鉉昔云忝，西南分主憂。
煙塵開僰道，旌節護蠻陬。
任重功無立，力微恩未酬。
據鞍慙齒髮，責帥懼春秋。
高德聞鄭履，儉居稱晏裘。
三刀君入夢，九折我回輈。
時景屢遷易，茲言期退休。
方追故山事，豈謂台堦留。
遐抱清淨理，眷言蘭杜幽。
一緘瓊玖贈，萬里別離愁。
巴嶺雲外沒，蜀江天際流。
懷賢耿遙思，相望鳳池頭。